Andresen
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Andresen er en norsk slekt, innvandret fra Slesvig. Eldste kjente stamfar, Andress Andressen (ca. 1685–1719), var bosatt ved Tønder. Slekten kom til Norge med Nicolay Andresen (1781–1861), kjøpmann og bankier i Christiania. Han hadde flere sønner, deriblant sølvverksdirektør Carl Ferdinand Andresen (1824–1890) og fabrikkeier Johan Henrik Andresen (1815–1874); sistnevnte kjøpte J. L. Tiedemanns tobakksfabrikk i 1849. Hans sønn, fabrikkeier Nicolay Andresen (1853–1923) var far til fabrikkeier og stortingsmann Johan Henrik Andresen (1888–1953). Dennes sønn var fabrikkeier Johan Henrik Andresen (1930–2011), som igjen var far til finansmannen og investoren Johan Henrik Andresen (født 1961), som eide Tiedemanns tobakksfabrikk til 2008.
Nicolay Andresen (1781–1861) hadde også sønnen bankier Nicolay August Andresen (1812–1894), som sammen med broren Engelhart Andresen (1826–1896) drev bankiervirksomheten videre (den senere Andresens Bank A/S). N. A. Andresen var gift med Nielsine Augusta Butenschøn, og deres sønn, bankier og italiensk generalkonsul Nils August Andresen Butenschøn (1842–1935), antok morens navn. Han var eier av gården Skøyen i Vestre Aker (Oslo). Hans sønnesønn var forlegger Hans Barthold Butenschøn (1904–2001), som eide Bjerke Bruk i Enebakk og var gift med billedhuggeren Ragnhild Butenschøn (1912–1992). En av deres sønner er arkitekten Peter Butenschøn (født 1944). Les mer i Store norske leksikon Andresens bank Butenschøn genealogi J. L. Tiedemanns tobakksfabrikk Litteratur Butenschøn, August A.: Skøienboken, 1978-84, 2 b.  Eger, Christian: Slægterne Andresen og Reichborn, 1916  Holm, D. Krohn: Andresen, Butenschön, 1939